**NÁRODNÁ RADA SLOVENSKEJ REPUBLIKY**

**VIII. volebné obdobie**

Číslo: CRD-2173/2020

**326a**

# Spoločná správa

**výborov Národnej rady Slovenskej republiky o prerokovaní vládneho návrhu zákona, ktorým sa mení a dopĺňa zákon č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov (tlač 326)**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 Výbor Národnej rady Slovenskej republiky pre sociálne veci ako gestorský výbor **k vládnemu návrhu zákona**, ktorým sa mení a dopĺňa zákon č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov **(tlač 326)** (ďalej len „gestorský výbor“) podáva Národnej rade Slovenskej republiky v súlade s § 79 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov **spoločnú správu** výborov Národnej rady Slovenskej republiky:

**I.**

 Národná rada Slovenskej republiky uznesením č. 463 z 26. novembra 2020 pridelila predmetný návrh zákona na prerokovanie týmto výborom:

 Ústavnoprávnemu výboru Národnej rady Slovenskej republiky a

 Výboru Národnej rady Slovenskej republiky pre sociálne veci.

Určila zároveň Výbor Národnej rady Slovenskej republiky pre sociálne veci ako gestorský výbor a lehoty na prerokovanie predmetného návrhu zákona v druhom čítaní vo výboroch.

**II.**

 Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona (§ 75 ods. 2 rokovacieho poriadku).

**III.**

 Vládny návrh zákona, ktorým sa mení a dopĺňa zákon č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 124/2006 Z. z. o bezpečnosti a ochrane zdravia pri práci a o zmene a doplnení niektorých **(tlač 326)** **prerokovali a odporučili** Národnej rade Slovenskej republiky **schváliť**:

 Ústavnoprávny výbor Národnej rady Slovenskej republiky uznesením č. 207 z 21. januára 2021,

 Výbor Národnej rady Slovenskej republiky pre sociálne veci uznesením č. 86 z 22. januára 2021.

**IV.**

 Z uznesení výborov Národnej rady Slovenskej republiky uvedených v III. bode tejto spoločnej správy vyplývajú tieto pozmeňujúce a doplňujúce návrhy.

1. V čl. I bode 8 v § 6 ods. 1 písm. u) druhom bode sa na konci pripájajú tieto slová: „prvého bodu“.

V nadväznosti na stanovisko kancelárie NRSR sa doplnením vnútorného odkazu na príslušné ustanovenie navrhuje precizovať, že Národný inšpektorát práce nevedie verejne prístupný zoznam odobratých osvedčení o odbornej spôsobilosti bezpečnostného technika.

**Výbor NR SR pre sociálne veci**

**Gestorský výbor odporúča schváliť.**

1. V čl. I sa za bod 14 vkladajú nové body 15 a 16, ktoré znejú:

„15. V § 10 ods. 1 sa slová „jeden rok“ nahrádzajú slovami „osem mesiacov“.

16. V § 11 ods. 2 sa slová „dvaja sú inšpektormi práce s odbornou praxou inšpektora práce viac ako päť rokov“ nahrádzajú slovami „jeden je inšpektorom práce s odbornou praxou inšpektora práce viac ako tri roky“.“.

Nasledujúce body sa primerane preznačia.

Skracuje sa dĺžka odbornej prípravy štátneho zamestnanca, ktorý sa uchádza o vymenovanie za inšpektora práce, z jedného roka na osem mesiacov. Z praxe vyplynulo, že navrhovaný kratší čas na odbornú prípravu je postačujúci na kvalitnú prípravu uchádzača o vymenovanie za inšpektora práce, pričom po obsahovej stránke bude príprava uchádzačov zachovaná v plnom rozsahu tak ako doteraz. Uchádzač o vymenovanie za inšpektora práce prípravu vykonáva teoretickou aj praktickou formou na inšpektoráte práce, na Národnom inšpektoráte práce a samoštúdiom. Skrátenie odbornej prípravy zároveň napomôže k riešeniu personálneho problému pri generačnej obmene inšpektorov práce a z hľadiska verejnosti zvýši záujem o prácu inšpektora práce.

Mení sa zloženie skúšobnej komisie pre odbornú skúšku, ktorej úspešné vykonanie je predpokladom na vymenovanie za inšpektora práce, a to z minimálneho počtu dvoch inšpektorov práce na minimálne jedného inšpektora práce a podmienka dĺžky odbornej praxe člena skúšobnej komisie, ktorý je inšpektor práce, a to z piatich rokov na tri roky. Inšpektor práce s dĺžkou odbornej praxe tri roky má dostatočné teoretické a praktické skúsenosti na to, aby vedel posúdiť odborné a praktické vedomosti u uchádzačov o vymenovanie za inšpektorov práce. Za účelom zachovania odbornosti pri skúšaní uchádzačov o vymenovanie za inšpektorov práce budú skúšobnú komisiu tvoriť okrem inšpektora práce s dĺžkou odbornej praxe tri roky aj ďalší odborníci v oblasti inšpekcie práce, a to najmä štátni zamestnanci Národného inšpektorátu práce.

**Výbor NR SR pre sociálne veci**

**Gestorský výbor odporúča schváliť.**

**V.**

 **Gestorský výbor** na základe stanovísk výborov k vládnemu návrhu zákona, ktorým sa mení a dopĺňa zákon č. 125/2006 Z. z. o inšpekcii práce a o zmene a doplnení zákona č. 82/2005 Z. z. o nelegálnej práci a nelegálnom zamestnávaní a o zmene a doplnení niektorých zákonov v znení neskorších predpisov a ktorým sa mení a dopĺňa zákon č. 124/2006 Z. z. o bezpečnosti a ochrane zdravia pri práci a o zmene a doplnení niektorých zákonov v znení neskorších predpisov **(tlač 326)** a v ich uzneseniach uvedených pod bodom III. tejto správy **odporúča** Národnej rade Slovenskej republiky návrh zákona v znení schválených pozmeňujúcich a doplňujúcich návrhov

**schváliť.**

**VI.**

 Gestorský výbor odporúča **hlasovať o návrhoch 1** **a 2** v štvrtej časti tejto spoločnej správy **spoločne** so stanoviskom gestorského výboru **schváliť.**

 **Spoločná správa** výborov Národnej rady Slovenskej republiky o prerokovaní vládneho návrhu zákona vo výboroch Národnej rady Slovenskej republiky v druhom čítaní **bola schválená** uznesením Výboru Národnej rady Slovenskej republiky pre sociálne veci
č. 90 z 22. januára 2021.

Týmto uznesením výbor zároveň poveril spoločného spravodajcu **Petra Cmoreja,** aby na schôdzi Národnej rady Slovenskej republiky pri rokovaní o predmetnom návrhu zákona informoval o výsledku rokovania výborov a predkladal návrhy v zmysle príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

 Bratislava 22. januára 2021

**Jana Žitňanská v.r**

**predsedníčka výboru**